Document ID: 32004D0273

Komisjoni otsus,
18. märts 2004,
millega kohandatakse otsust 2001/881/EÜ piiripunktide loetellu lisamiste ja kustutuste tegemise kohta seoses Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemisega
(teatavaks tehtud numbri K(2004) 823 all)
(EMPs kohaldatav tekst)
(2004/273/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemislepingut, eriti selle artikli 2 lõiget 3,
võttes arvesse Eesti, Küprose, Leedu, Läti, Malta, Poola, Slovakkia, Sloveenia, Tšehhi ja Ungari ühinemisakti, [1] eriti selle artiklit 57,
ning arvestades järgmist:
(1) Teatavate õigusaktide jaoks, mis kehtivad pärast 1. maid 2004 ja mida ühinemise tõttu on vaja kohandada, ei ole sätestatud ühinemisaktis, eriti selle II lisas, vajalikke kohandusi. Kõnealused täiendavad kohandused tuleb vastu võtta enne ühinemist nii, et neid saaks kohaldada alates ühinemisest.
(2) Laienemisprotsessi tulemusena muutub uue ühenduse maapiir piirnevate kolmandate riikidega oluliselt, rannikupiiri laiendatakse, et hõlmata suuremat osa Balti- ja Vahemere rannikust, ning juurde tehakse mitu rahvusvahelist lennujaama.
(3) Samal ajal laieneb ühinemise tulemusena ühtne turg, et katta suurem osa Kesk-Euroopast, ning teatavad liikmesriigid, nimelt Austria, Itaalia ja Saksamaa, ei ole enam ühenduse idapiiriks kolmandate riikidega ja teatavad nimetatud liikmesriikide praegused maapiiripunktid ei toimi enam sellistena.
(4) Komisjoni ja samuti liikmesriikide esindajad on kontrollinud kolmandate riikide vastas asuvateks piiripunktideks soovitatud asukohti uutes liikmesriikides ning leitakse, et teatavad nimetatud asukohtadest muutuvad ELi nõuetele vastavaks ühinemisel.
(5) Heakskiidetud piiripunktide avaldatud loetelu tuleb kohandada, et võtta arvesse käesolevat muutuvat olukorda, ning uute liikmesriikide piiripunktide loetelu tuleb lisada nende loetelude hulka, mis on sätestatud komisjoni otsuses 2001/881/EÜ, [2] viimati muudetud komisjoni otsusega 2003/831/EÜ. [3]
(6) Austria, Itaalia ja Saksamaa piiripunktide loetelu tuleb muuta nii, et kajastada nimetatud liikmesriikide teatavate piiripunktide tegevuse lõpetamist.
(7) Uute piiripunktide loetelu võib täiendada hiljem uute liikmesriikide piiripunktide lisamise teel pärast seda, kui rajatised on saanud valmis ning kõik vajalikud tagatised on antud,
ON VASTU VÕTNUD KÄESOLEVA OTSUSE:
Artikkel 1
Komisjoni otsuse 2001/881/EÜ lisa täiendatakse piiripunktide loeteluga I lisas.
Artikkel 2
Artiklis 1 nimetatud piiripunktide loetelu vaadatakse uuesti üle 1. mail 2004, eelkõige selleks, et lisada sinna liitumise ajal valminud uusi piiripunkte või jätta sealt välja sellised piiripunktid, kus ELi acquis' ülevõtmine ei ole olnud rahuldav.
Artikkel 3
II lisas nimetatud piiripunktid jäetakse välja komisjoni otsuse 2001/881/EÜ lisas olevatest Austriat, Itaaliat ja Saksamaad käsitlevatest kannetest.
Artikkel 4
Käesolevat otsust kohaldatakse vastavalt 2003. aasta ühinemislepingule ja alates ühinemislepingu jõustumise kuupäevast.
Artikkel 5
Käesolev otsus on adresseeritud liikmesriikidele.
Brüssel, 18. märts 2004

Labels: 10
18
17
6